Predkladacia správa
Ministerstvo práce, sociálnych vecí a rodiny Slovenskej republiky predkladá návrh zákona, ktorým sa mení a dopĺňa zákon č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony (ďalej len „návrh zákona”), ako iniciatívny materiál. Vychádza z cieľov Programového vyhlásenia vlády Slovenskej republiky v oblasti podpory rodín s deťmi, posilňovania zodpovedného rodičovstva, ochrany práv dieťaťa a vytvárania podmienok na riadne plnenie povinného predprimárneho vzdelávania a povinnej školskej dochádzky.
Hlavným cieľom návrhu zákona je posilniť ochranu práva dieťaťa na vzdelanie, zvýšiť zodpovednosť rodičov a zákonných zástupcov za riadne plnenie rodičovských povinností a zabezpečiť účelné a adresné využívanie sociálnych dávok poskytovaných štátom na podporu starostlivosti o nezaopatrené dieťa. Navrhuje sa zvýšiť vek dieťaťa pre nárok na prídavok na dieťa a príplatok k prídavku na 26 rokov veku.
Návrh zákona rozširuje okruh skutočností rozhodujúcich pre určenie osobitného príjemcu prídavku na dieťa a príplatku k prídavku na dieťa, zavádza mechanizmus dočasného nevyplácania týchto dávok pri opakovanom alebo pokračujúcom porušovaní zákonom ustanovených povinností a súčasne vytvára podmienky na efektívnejšie overovanie skutočností rozhodujúcich pre poskytovanie štátnych sociálnych dávok.
V nadväznosti na navrhované zmeny je potrebné vykonať úpravy aj niektorých zákonov, a to zákona č. 453/2003 Z. z. o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov, zákona č. 201/2008 Z. z. o náhradnom výživnom, zákona č. 571/2009 Z. z. o rodičovskom príspevku a o zmene a doplnení niektorých zákonov, zákona č. 417/2013 Z. z. o pomoci v hmotnej núdzi a o zmene a doplnení niektorých zákonov a zákona č. 321/2025 Z. z. o školskej správe a o zmene a doplnení niektorých zákonov. Cieľom týchto úprav je zabezpečiť vzájomnú previazanosť jednotlivých systémov štátnej podpory a sociálnej pomoci a zohľadnenie právnych následkov vyplývajúcich z navrhovanej úpravy zákona č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení.
Súčasťou komplexu opatrení na podporu cieľa návrhu zákona sú aj úpravy zákona č. 627/2005 Z. z. o príspevkoch na podporu náhradnej starostlivosti o dieťa a súvisiace úpravy zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov a zákona č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky. Návrhy zmien týchto právnych predpisov dopĺňajú systém zabezpečenia riadnej výchovy, zdravého vývinu a vzdelávania detí najmä prostredníctvom plnenia povinného predprimárneho vzdelávania a povinnej školskej dochádzky a to vrátane detí, ktoré vyrastajú v náhradnom rodinnom prostredí. Súčasťou týchto zmien je aj úprava dotácie na podporu rekondičných aktivít, ktorou sa plní úloha z Plánu legislatívnych úloh na rok 2026.

